แบงก์โน้ตส์
กลัวเหงา
12 ธ.ค. 2554

กลัวเหงา
โดย..ทีมข่าวการเงิน
ปลื้มใจกันไปถ้วนหน้ากับกรมธนารักษ์ เมื่อ ยิ่งลักษณ์ ชินวัตร นายกรัฐมนตรี มาร่วมส่งผู้ประสบภัยที่พักอาศัยกลับบ้าน ณ ศูนย์พักพิงชั่วคราวอาคารศูนย์ราชการแจ้งวัฒนะ 
เพราะตลอดเวลา 2 เดือนที่ผ่านมา ศูนย์พักพิงดังกล่าวรองรับผู้ประสบภัยในบริเวณใกล้เคียงทั้งจากกรุงเทพมหานคร (กทม.) และปริมณฑลกว่า 4,500 คน ซึ่งได้ทยอยกลับภูมิลำเนาไปก่อนหน้านี้แล้ว และยังเหลือผู้พักพิงอยู่อีกจำนวน 604 คน ซึ่งรัฐบาลจึงได้จัดงาน “รัฐบาลร่วมใจ ส่งผู้ประสบภัยกลับบ้าน” เพื่อส่งผู้พักพิงกลับคืนสู่ภูมิลำเนาของตนเองเป็นที่เรียบร้อย 
งานนี้ คนที่ปลื้มใจที่สุดคงหนีไม่พ้นท่าน วิรุฬ เตชะไพบูลย์ รมช.คลัง ในฐานะที่กำกับดูแลกรมธนารักษ์ ที่หมั่นเฝ้าดูแลผู้ประสบภัยอย่างใกล้ชิดจนถูกแซวอยู่บ่อยๆ ว่า งานหลักของท่านรัฐมนตรีวิรุฬ พักหลังๆ นี้ คือการตะลุยแจกแต่ถุงยังชีพ แทบจะพักงานอื่นๆ จนหมดสิ้น 
หวังว่าเมื่อผู้ประสบภัยไปแล้ว ท่านวิรุฬคงไม่เหงา แต่ถ้าเหงาจริงก็น่าจะไปหยิบดูโครงการบ้านหลังแรกที่ยังเงียบฉี่ เพราะถ้ามีการปรับเงื่อนไขให้คนเข้าถึงได้ง่ายมากขึ้น ก็จะดีนะ